CELEX: 62015TJ0772
Kompetizzjoni
Akkordji
Suq tad-disk drives ottiċi
Deċiżjoni li tikkonstata ksur tal-Artikolu 101 TFUE u tal-Artikolu 53 tal-Ftehim ŻEE
Ftehimiet kollużorji li jirrigwardaw sejħiet għal offerti għal disk drives ottiċi għal laptops u kompjuters
Drittijiet tad-difiża
Obbligu ta’ motivazzjoni
Prinċipju ta’ amministrazzjoni tajba
Multi
Ksur uniku u kontinwu
Linji Gwida tal-2006 għall-kalkolu tal-ammont tal-multi

)
Il-fatti li wasslu għall-kawża
Skont id-Deċiżjoni C(2015) 7135 final dwar proċedura għall-applikazzjoni tal-Artikolu 101 TFUE u tal-Artikolu 53 tal-Ftehim ŻEE (Każ AT.39639 – Disk drives ottiċi) (iktar ’il quddiem id-“deċiżjoni kkontestata”), dwar ftehimiet kollużorji li jirrigwardaw sejħiet għal offerti għal disk drives ottiċi għal laptops u kompjuters, organizzati minn żewġ manifatturi tal-kompjuters,ir-rikorrenti, Quanta Sotrage, Inc., hija attur fis-settur tal-apparati informatiċi ta’ ħażna u tmexxi attivitajiet ta’ riċerka u żvilupp, ta’ konċepiment, ta’ manifattura u ta’ provvista ta’ disk drives ottiċi (iktar ’il quddiem id-“DDO”). Hija ġiet stabbilita fi Frar 1999. Din hija kumpannija b’responsabbiltà limitata kkwotata fil-Borża ta’ Tajpej fit-Tajwan (ir-Repubblika taċ-Ċina) (id-deċiżjoni kkontestata, premessa 23).
Il-ksur inkwistjoni jirrigwarda DDO użati f’kompjuters personali (kompjuters desktop u laptops) (iktar ’il quddiem il-“PCs”) prodotti minn Dell u Hewlett Packard (iktar ’il quddiem “HP”). Id-DDO jintużaw ukoll f’ħafna apparat ieħor għall-użu tal-konsumaturi, bħal letturi ta’ compact discs (iktar ’il quddiem is-“CDs”) jew ta’ diski ottiċi diġitali (iktar ’il quddiem id-“DVDs”), il-consoles tal-logħob u tagħmir elettroniku periferiku ieħor (id-deċiżjoni kkontestata, premessa 28).
Id-DDO użati fil-PCs ivajraw skont id-daqs tagħhom, il-mekkaniżmi tagħhom ta’ tagħbija (xaqq jew tray) u t-tipi ta’ diski li dawn jistgħu jaqraw jew jirreġistraw. Id-DDO jistgħu jinqasmu f’żewġ gruppi: il-letturi ta’ tul medju (half‑height, iktar ’il quddiem “HH”) għal desktop kompjuters u l-letturi rqaq għal laptops. Il-grupp tal-letturi rqaq jiġbor fih letturi ta’ dimensjonijiet differenti. Hemm tipi differenti ta’ letturi HH u ta’ letturi rqaq skont il-funzjonalità teknika tagħhom (id-deċiżjoni kkontestata, premessa 29).
Dell u HP huma ż-żewġ manifatturi prinċipali ta’ prodotti ta’ oriġini fis-suq globali tal-PCs. Dell u HP jużaw proċeduri ta’ sejħiet għal offerti klassiċi fuq skala globali li jinvolvu, b’mod partikolari, negozjati kull trimestru fuq prezz fuq livell globali u fuq volumi ta’ xiri globali b’numru żgħir ta’ fornituri preselezzjonati ta’ DDO. Bħala regola ġenerali, il-kwistjonijiet reġjonali ma kellhom ebda rwol fis-sejħiet għal offerti għal DDO minbarra dawk marbuta mad-domanda prevista għal reġunijiet li jinfluwenzaw il-volumi ta’ xiri globali (id-deċiżjoni kkontestata, premessa 32).
Il-proċeduri ta’ sejħa għal offerti kienu jinkludu talbiet għal kwotazzjonijiet, talbiet għal kwotazzjonijiet elettroniċi, negozjati online, irkanti elettroniċi u negozjati bilaterali (offline). Mal-għeluq ta’ sejħa għal offerti, il-klijenti kienu jallokaw volumi lill-fornituri ta’ DDO parteċipanti (għal kulħadd jew tal-inqas għal ħafna minnhom, ħlief jekk kien hemm mekkaniżmu ta’ esklużjoni) skont il-prezzijiet li kienu joffru. Pereżempju, l-offerta rebbieħa kienet tirċievi minn 35 sa 45 % tal-allokazzjoni totali tas-suq għat-trimestru inkwistjoni, it-tieni l-aqwa offerta minn 25 sa 30 %, it-tielet 20 % etc. Dawn il-proċeduri ta’ sejħa għal offerti klassiċi kienu jintużaw mit-timijiet tal-klijenti inkarigati mis-sejħiet għal offerti bil-għan li jwettqu sejħa għal offerti effikaċi bi prezzijiet kompetittivi. Għal dan il-għan, huma kienu jużaw il-prattiki kollha possibbli sabiex jistimolaw il-kompetizzjoni fuq il-prezzijiet bejn il-fornituri ta’ DDO (id-deċiżjoni kkontestata, premessa 33).
Fir-rigward ta’ Dell, hija wettqet is-sejħiet għall-offerti prinċipalment permezz tan-negozjar online. Dan seta’ jkollu terminu determinat jew jintemm wara perijodu ddefinit, pereżempju għaxar minuti wara l-aħħar offerta, meta ebda fornitur ta’ DDO ma’ kien iressaq offerta ġdida. F’ċerti każijiet, in-negozjar online seta’ jdum diversi sigħat jekk is-sejħa għal offerti kienet iktar animata jew jekk it-terminu tan-negozjar online kien jiġi estiż sabiex il-fornituri ta’ DDO jiġu mħeġġa jkomplu jagħmlu offerti. Għall-kuntrarju, anki meta l-perijodu ta’ negozjar online kien indeterminat u kien jiddependi fuq l-offerta finali, f’ċertu mument Dell setgħet tħabbar l-għeluq tan-negozjati online. Dell setgħet tiddeċiedi li tgħaddi minn proċedura ta’ “klassifikazzjoni biss” għal proċedura “indiskriminata”. Dell setgħet tannulla n-negozjar online jekk is-sejħa għall-offerti jew ir-riżultat tagħha kienu jitqiesu li ma kinux sodisfaċenti u setgħet, minflok, tmexxi negozjati bilaterali. Il-proċess ta’ negozjar online kien issorveljat mill-amministraturi globali tal-akkwisti inkarigati minn dawn it-tranżazzjonijiet fi ħdan Dell (id-deċiżjoni kkontestata, premessa 37).
Fir-rigward ta’ HP, il-proċeduri prinċipali ta’ sejħiet għal offerti użati kienu t-talbiet għal kwotazzjonijiet u t-talbiet għal kwotazzjonijiet elettroniċi. Iż-żewġ proċeduri saru online billi ntużat l-istess pjattaforma. Minn naħa, fir-rigward tat-talbiet għal kwotazzjonijiet, dawn kienu trimestrali. Dawn kienu jinkludu negozjati online u negozjati bilaterali offline mifruxa fuq ċertu perijodu ta’ żmien, ġeneralment ġimagħtejn. Il-fornituri ta’ DDO kienu mistiedna għal sessjoni ta’ sejħa għal offerti miftuħa matul perijodu determinat sabiex jissottomettu l-kwotazzjonijiet tagħhom fuq pjattaforma online jew permezz tal-posta elettronika. Wara tmiem l-ewwel sessjoni ta’ offerti bi rkant, HP kienet tiltaqa’ ma’ kull parteċipant u kienet tibda negozjati fuq il-bażi tal-offerta tal-fornitur ta’ DDO sabiex tikseb l-aħjar offerta ta’ kull fornitur mingħajr ma tiżvela l-identità jew l-offerta mressqa mill-fornituri l-oħra ta’ DDO. Min-naħa l-oħra, fir-rigward tat-talbiet għal kwotazzjonijiet elettroniċi, dawn kienu normalment organizzati fil-forma ta’ sejħa għal offerti inversa. L-offerenti kienu għalhekk jikkonnettu ruħhom mal-pjattaforma online fil-ħin speċifikat u l-bejgħ bi rkant kien jibda bil-prezz stabbilit minn HP. L-offerenti li kienu jressqu offerti progressivament ridotti kienu jiġu informati dwar il-klassifikazzjoni tagħhom kull darba li kienet titressaq offerta ġdida. Fi tmiem it-terminu mogħti, il-fornitur ta’ DDO li kien iressaq l-iktar offerta baxxa kien jirbaħ il-bejgħ bi rkant u l-fornituri l-oħra kienu jiġu jitqiegħdu fi klassifikazzjoni ta’ tieni u tielet post skont l-offerti tagħhom (id-deċiżjoni kkontestata, premessa minn 41 sa 44).
Il-proċedura amministrattiva
Fl‑14 ta’ Jannar 2009, il-Kummissjoni rċeviet talba għal immunità bis-saħħa tal-Komunikazzjoni tagħha dwar l-Immunità minn Multi u Tnaqqis f’Multi f’Każijiet ta’ Kartell (
ĠU 2006, C 298, p. 17
, iktar ’il quddiem il-“Komunikazzjoni dwar il-klemenza”) imressqa minn Philips. Fid‑29 ta’ Jannar u t‑2 ta’ Marzu 2009, din it-talba ġiet ikkompletata sabiex tkun tinkludi, flimkien ma’ Philips, il-kumpannija Lite‑On u l-impriża komuni tagħhom Philips & Lite-On Digital Solutions Corporation (iktar ’il quddiem “PLDS”) (id-deċiżjoni kkontestata, premessa 54).
Fid‑29 ta’ Ġunju 2009, il-Kummissjoni bagħtet talba għal informazzjoni lil impriżi attivi fil-qasam tad-DDO (id-deċiżjoni kkontestata, premessa 55).
Fit‑30 ta’ Ġunju 2009, il-Kummissjoni tat immunità kundizzjonali lil Philips, lil Lite‑On IT u lil PLDS (id-deċiżjoni kkontestata, premessa 56).
Fit‑18 ta’ Lulju 2012, il-Kummissjoni bagħtet dikjarazzjoni tal-oġġezzjonijiet lil tlettax‑il fornitur ta’ DDO, fosthom ir-rikorrenti (iktar ’il quddiem id-“dikjarazzjoni tal-oġġezzjonijiet”). Hija indikat li dawn il-kumpanniji kienu kisru l-Artikolu 101 TFUE u l-Artikolu 53 tal-Ftehim dwar iż-Żona Ekonomika Ewropea (ŻEE), billi pparteċipaw f’akkordju dwar id-DDO mifrux mill‑5 ta’ Frar 2004 sad‑29 ta’ Ġunju 2009, li kien jikkonsisti fil-koordinazzjoni tal-imġiba tagħhom fir-rigward tas-sejħiet għal offerti organizzati minn żewġ manifatturi tal-kompjuters, Dell u HP.
Fit‑29 ta’ Ottubru 2012, bi tweġiba għad-dikjarazzjoni tal-oġġezzjonijiet, ir-rikorrenti ressqu l-osservazzjonijiet tagħhom bil-miktub.
Fit‑23 ta’ Novembru 2012, Dell wieġbet it-talba għal informazzjoni li kienet ġiet indirizzata lilha mill-Kummissjoni (id-deċiżjoni kkontestata, premessa 61).
Fid‑29 u fit‑30 ta’ Novembru 2012 inżammet seduta orali li fiha pparteċipaw id-destinatarji kollha tad-dikjarazzjoni tal-oġġezzjonijiet (id-deċiżjoni kkontestata, premessa 60).
Fl‑14 ta’ Diċembru 2012, il-Kummissjoni talbet lill-partijiet kollha sabiex jipprovdu d-dokumenti rilevanti rċevuti minn Dell u minn HP. Il-partijiet kollha wieġbu dawn it-talbiet u kull waħda minnhom kellha aċċess għat-tweġibiet ipprovduti mill-fornituri l-oħra ta’ DDO (id-deċiżjoni kkontestata, premessa 62).
Fit‑13 ta’ Marzu 2015, il-Kummissjoni kkomunikat lir-rikorrenti ċerti dokumenti rċevuti minn Dell u minn HP u talbitha tagħmel l-osservazzjonijiet tagħha, liema osservazzjonijiet ir-rikorrenti għamlet permezz ta’ ittra tas‑27 ta’ Marzu 2015.
Fid‑9 ta’ Ġunju 2015, ir-rikorrenti kitbet lill-Uffiċjal tas-seduta tal-Kummissjoni sabiex jikkonferma li l-Kummissjoni kienet talbet lil Dell u lil HP provi li juru li dawn l-impriżi kienu pprovdew informazzjoni dwar il-kompetituri tagħhom lill-fornituri tagħhom. Fit-tweġiba tagħha tat‑23 ta’ Ġunju, ġie indikat li l-Kummissjoni ma kinitx ressqet tali talba lill-imsemmija impriżi.
Fit‑3 ta’ Ġunju 2015 il-Kummissjoni bagħtet lir-rikorrenti espożizzjoni tal-fatti li tispjega l-użu li kellha l-intenzjoni li tagħmel minn dawn id-dokumenti.
Fil‑21 ta’ Ottubru 2015, il-Kummissjoni adottat id-deċiżjoni kkontestata.
Id-deċiżjoni kkontestata
Fid-deċiżjoni kkontestata, il-Kummissjoni qieset li l-parteċipanti fl-akkordju kienu kkoordinaw l-aġir kompetittiv tagħhom, mill-inqas mit‑23 ta’ Ġunju 2004 sal‑25 ta’ Novembru 2008. Hija ppreċiżat li din il-koordinazzjoni kienet saret permezz ta’ netwerk ta’ kuntatti bilaterali paralleli. Hija indikat li l-parteċipanti fl-akkordju kienu jfittxu li jadattaw il-volumi tagħhom fis-suq u kienu jiżguraw li l-prezzijiet jibqgħu f’livelli ogħla minn dak li kienu jkunu fl-assenza ta’ tali kuntatti bilaterali (id-deċiżjoni kkontestata, premessa 67).
Il-Kummissjoni ppreċiżat, fid-deċiżjoni kkontestata, li l-koordinazzjoni bejn il-parteċipanti fl-akkordju kienet tirrigwarda l-kontijiet tal-klijenti ta’ Dell u ta’ HP, l-iktar żewġ manifatturi importanti ta’ prodotti ta’ oriġini fis-suq globali tal-PCs. Skont il-Kummissjoni, minbarra n-negozjati bilaterali mal-fornituri tagħhom ta’ DDO, Dell u HP kienu japplikaw proċeduri standard ta’ sejħa għal offerti, li kienu jseħħu ta’ mill-inqas kull trimestru. Hija osservat li l-membri fl-akkordju kienu jużaw in-netwerk ta’ kuntatti bilaterali tagħhom sabiex jimmanipulaw dawn il-proċeduri ta’ sejħa għal offerti, fejn b’hekk kienu jwaqqfu t-tentattivi tal-klijenti tagħhom li jistimolaw il-kompetizzjoni permezz tal-prezzijiet (id-deċiżjoni kkontestata, premessa 68).
Skont il-Kummissjoni, l-iskambju regolari ta’ informazzjoni b’mod partikolari ppermetta lill-membri tal-akkordju jkollhom għarfien fin ħafna tal-intenzjonijiet tal-kompetituri tagħhom saħansitra qabel ma jimpenjaw lilhom infushom fil-proċedura ta’ sejħa għal offerti, u konsegwentement li jipprevedu l-istrateġija kompetittiva tagħhom (id-deċiżjoni kkontestata, premessa 69).
Il-Kummissjoni żiedet li, f’intervalli regolari, il-membri tal-akkordju kienu jiskambjaw informazzjoni dwar il-prezzijiet fir-rigward tal-kontijiet privati tal-klijenti kif ukoll informazzjoni mhux relatata mal-prezz, bħall-produzzjoni eżistenti u l-kapaċità ta’ provvista, il-qagħda tal-ħażna, is-sitwazzjoni fir-rigward tal-klassifikazzjoni, il-mument tal-introduzzjoni ta’ prodotti ġodda jew titjib. Hija osservat li, barra minn hekk, il-fornituri ta’ DDO kienu qed jissorveljaw ir-riżultati finali ta’ proċeduri ta’ offerti magħluqa, jiġifieri l-klassifikazzjoni, il-prezz u l-volum miksub (id-deċiżjoni kkontestata, premessa 70).
Il-Kummissjoni indikat ukoll li, filwaqt li kellhom f’moħħhom li l-membri tal-akkordju kellhom iżommu l-kuntatti tagħhom sigrieti fil-konfront tal-klijenti, il-fornituri kienu jużaw, sabiex jikkuntattjaw lil xulxin, il-mezzi li kienu jqisu li huma suffiċjentement adattati sabiex jinkiseb ir-riżultat mixtieq. Hija ppreċiżat li, barra minn hekk, tentattiv li tiġi msejħa laqgħa ta’ tnedija sabiex jiġu organizzati laqgħat multilaterali regolari bejn il-fornituri ta’ DDO falla fl-2003 wara li dan ġie żvelat lil klijent. Skont il-Kummissjoni, minflok, kien hemm kuntatti bilaterali, essenzjalment taħt forma ta’ telefonati u, kultant permezz ta’ messaġġi elettroniċi, inklużi fuq indirizzi tal-posta elettronika privati (hotmail) u fuq servizzi ta’ messaġġi istantanei, jew waqt laqgħat, l-aktar fuq il-livell ta’ amministraturi ta’ kontijiet globali (id-deċiżjoni kkontestata, premessa 71).
Il-Kummissjoni kkonstatat li l-parteċipanti fl-akkordju kienu jikkuntattjaw lil xulxin b’mod regolari u li l-kuntatti, prinċipalment permezz tat-telefon, kienu qed isiru iktar frekwenti waqt il-proċeduri ta’ sejħa għal offerti, fejn matulhom kien hemm diversi telefonati kuljum bejn ċerti binomi ta’ parteċipanti fl-akkordju. Hija ppreċiżat li, ġeneralment, il-kuntatti bejn ċerti binomi ta’ parteċipanti fl-akkordju kienu kunsiderevolment ogħla milli fost oħrajn (id-deċiżjoni kkontestata, premessa 72).
Fir-rigward tal-kalkolu tal-ammont tal-multa imposta fuq ir-rikorrenti, il-Kummissjoni bbażat ruħha fuq il-Linji Gwida għall-kalkolu tal-multi imposti bis-saħħa tal-Artikolu 23(2)(a) tar-Regolament (KE) Nru 1/2003 (
ĠU 2006, C 210, p. 2
, iktar ’il quddiem il-“Linji Gwida dwar il-kalkolu tal-multi”).
Qabel kollox, sabiex tiddetermina l-ammont bażiku tal-multa, il-Kummissjoni qieset li, fid-dawl tad-differenzi kunsiderevoli fit-tul ta’ parteċipazzjoni tal-fornituri u sabiex jiġi rifless aħjar l-impatt reali tal-akkordju, kien xieraq li tintuża medja annwali kkalkolata fuq il-bażi tal-valur reali tal-bejgħ magħmul mill-impriżi matul ix-xhur kalendarji sħaħ tal-parteċipazzjoni rispettiva tagħhom fil-ksur (id-deċiżjoni kkontestata, premessa 527).
B’hekk il-Kummissjoni spjegat li l-valur tal-bejgħ ġie kkalkolat fuq il-bażi tal-bejgħ ta’ DDO għal-laptops u għall-kompjuters iffatturat lill-entitajiet ta’ HP u ta’ Dell li jinsabu fiż-ŻEE. Il-Kummissjoni ppreċiżat li, fir-rigward tar-rikorrenti, il-bejgħ annwali kkunsidrati kienu jinkludu wkoll il-bejgħ ta’ LDO lil Sony Optiarc, għall-użu ma’ laptops u kompjuters ta’ Dell u ta’ HP (id-deċiżjoni kkontestata, premessi 528 u 529).
Barra minn hekk il-Kummissjoni kkunsidrat, peress li l-aġir antikompetittiv fir-rigward ta’ HP kien beda iktar tard u sabiex tittieħed inkunsiderazzjoni l-evoluzzjoni tal-akkordju, li l-valur tal-bejgħ rilevanti jiġi kkalkolat b’mod separat għal HP u għal Dell, u li żewġ koeffiċjenti moltiplikaturi skont it-tul ta’ żmien jiġu applikati (id-deċiżjoni kkontestata, premessa 530).
Sussegwentement, il-Kummissjoni ddeċidiet li, peress li l-ftehimiet ta’ koordinazzjoni tal-prezzijiet kienu, min-natura tagħhom stess, fost l-iktar ksur gravi tal-Artikolu 101 TFUE u tal-Artikolu 53 tal-Ftehim ŻEE, u li l-akkordju kien mifrux mill-inqas fiż-ŻEE, il-perċentwali applikata abbażi tal-gravità f’dan il-każ tkun ta’ 16 % għad-destinatarji kollha tad-deċiżjoni kkontestata (id-deċiżjoni kkontestata, premessa 544).
Barra minn hekk, il-Kummissjoni indikat li, fid-dawl taċ-ċirkustanzi tal-każ, kienet iddeċidiet li jiġi miżjud ammont ta’ 16 % għal finijiet dissważivi (id-deċiżjoni kkontestata, premessi 554 u 555).
Id-dispożittiv tad-deċiżjoni kkontestata, sa fejn dan jirrigwarda lir-rikorrenti, jipprevedi:
“Artikolu 1
L-impriżi li ġejjin kisru l-Artikolu 101 TFUE u l-Artikolu 53 tal-Ftehim ŻEE billi pparteċipaw, matul il-perijodi indikati, fi ksur uniku u kontinwu li jinkludi diversi ksur separati, fis-settur tad-disk drives ottiċi li jkopri ż-ŻEE kollha, li kien jikkonsisti fi ftehim ta’ koordinazzjoni tal-prezzijiet:
[…]
(h)
[ir-rikorrenti] mill‑14 ta’ Frar 2008 sat‑28 ta’ Ottubru 2008, għall-koordinazzjoni tagħha fil-konfront ta’ Dell u HP.
Artikolu 2
Il-multi li ġejjin huma imposti għall-ksur imsemmi fl-Artikolu 1:
[…]
(h)
[ir-rikorrenti]: EUR 7146000.” [traduzzjoni mhux uffiċjali]
Il-proċedura u t-talbiet tal-partijiet
Permezz ta’ rikors ippreżentat fir-Reġistru tal-Qorti Ġenerali fid‑29 ta’ Diċembru 2015, ir-rikorrenti ppreżentat dan ir-rikors.
Il-Kummissjoni ppreżentat ir-risposta tagħha fid‑29 ta’ April 2016.
Fuq proposta tal-Imħallef Relatur, il-Qorti Ġenerali (Il-Ħames Awla) ddeċidiet li tiftaħ il-fażi orali tal-proċedura.
It-trattazzjoni tal-partijiet u t-tweġibiet tagħhom għall-mistoqsijiet magħmula mill-Qorti Ġenerali nstemgħu fis-seduta tat‑2 ta’ Mejju 2018.
Ir-rikorrenti titlob li l-Qorti Ġenerali jogħġobha:
–
tannulla d-deċiżjoni kkontestata sa fejn din tikkonċernaha;
–
sussidjarjament, tnaqqas l-ammont tal-multa li ġiet imposta lilha;
–
tikkundanna lill-Kummissjoni għall-ispejjeż.
Il-Kummissjoni titlob li l-Qorti Ġenerali jogħġobha:
–
tiċħad ir-rikors;
–
tiffissa l-ammont tal-multa imposta fuq ir-rikorrenti għal EUR 7186000;
–
tikkundanna lir-rikorrent għall-ispejjeż.
Id-dritt
Insostenn tar-rikors tagħha, ir-rikorrenti tinvoka ħames motivi. L-ewwel motiv huwa bbażat fuq ksur tad-drittijiet tad-difiża, tal-obbligu ta’ motivazzjoni u tad-dritt għal amministrazzjoni tajba, it-tieni motiv, fuq żball manifest ta’ liġi u ta’ ksur tal-obbligu ta’ motivazzjoni minħabba diskrepanza bejn id-dispożittiv tad-deċiżjoni kkontestata u r-raġunament tal-Kummissjoni fir-rigward tat-tul tal-ksur f’dak li jirrigwarda HP, it-tielet motiv, fuq nuqqas ta’ provi u ta’ motivazzjoni insuffiċjenti fir-rigward tal-parteċipazzjoni tar-rikorrenti fi ksur uniku u kontinwu, ir-raba’ motiv, fuq in-nuqqas ta’ kompetenza tal-Kummissjoni sabiex tapplika l-Artikolu 101 TFUE u l-Artikolu 53 tal-Ftehim ŻEE u, il-ħames motiv, fuq żbalji ta’ fatt u ta’ liġi fil-kalkolu tal-ammont tal-multa u fuq ksur tal-obbligu ta’ motivazzjoni.
Qabel kollox, jeħtieġ li jiġi eżaminat ir-raba’ motiv, ibbażat fuq in-nuqqas ta’ kompetenza tal-Kummissjoni sabiex tapplika l-Artikolu 101 TFUE u l-Artikolu 53 tal-Ftehim ŻEE, u sussegwentement il-motivi l-oħra fl-ordni li fiha ġew ippreżentati.
[
omissis
]
Fuq il-ħames motiv, ibbażat fuq żbalji manifesti ta’ fatt u ta’ liġi fil-kalkolu tal-ammont tal-multa u fuq ksur tal-obbligu ta’ motivazzjoni
[
omissis
]
Fuq it-talba tal-Kummissjoni intiża għaż-żieda tal-ammont tal-multa
Fir-risposta tagħha, il-Kummissjoni tispjega li sabiex tikkalkola l-ammont tal-multa li għandha tiġi imposta fuq ir-rikorrenti, hija għażlet li teskludi l-bejgħ kollu ta’ DDO integrati għal servers lil Dell u lil HP. Sabiex twettaq dan it-tnaqqis, jidher li l-Kummissjoni bbażat lilha nnifisha fuq l-istimi pprovduti mir-rikorrenti skont liema mill-inqas 10 % tal-bejgħ ta’ DDO kien ġie integrat f’servers minn Dell. Madankollu, immedjatament wara l-adozzjoni tad-deċiżjoni kkontestata, Dell kienet ipprovdiet lill-Kummissjoni t-tagħrif preċiż li skontu inqas minn 1 % tad-DDO kien suġġett għal din l-integrazzjoni. Fl-aħħar nett, il-multa imposta fuq ir-rikorrenti fid-deċiżjoni kkontestata hija ta’ EUR 40000 inqas mill-multa li missha ġiet imposta fuqha fuq il-bażi tal-valur korrett tal-ammonti ta’ bejgħ. Sabiex ir-rikorrenti tiġi ssanzjonata b’mod xieraq għall-ksur tagħha u sabiex tiġi żgurata l-ugwaljanza fit-trattament bejn id-destinatarji tad-deċiżjoni kkontestata, il-Kummissjoni għalhekk titlob lill-Qorti Ġenerali sabiex tagħmel użu mill-ġurisdizzjoni sħiħa tagħha u tiffissa l-ammont tal-multa imposta fuq ir-rikorrenti għas-somma ta’ EUR 7186000.
Ir-rikorrenti tikkontesta l-argumenti tal-Kummissjoni.
Hemm lok li jitfakkar li l-Qorti Ġenerali għandha s-setgħa li tevalwa, fil-kuntest tal-ġurisdizzjoni sħiħa mogħtija lilha bl-Artikolu 261 TFUE u l-Artikolu 31 tar-Regolament Nru 1/2003, in-natura adegwata tal -ammont tal-multi. Fil-fatt, fil-kuntest tal-ġurisdizzjoni sħiħa tagħha, is-setgħat tal-qorti tal-Unjoni ma jillimitawx ruħhom, kif inhu previst fl-Artikolu 264 KE, għall-annullament tad-deċiżjoni kkontestata, iżda jippermettulha tbiddel is-sanzjoni imposta minnha (ara s-sentenza tat‑8 ta’ Ottubru 2008, Schunk u Schunk Kohlenstoff‑Technik vs Il‑Kummissjoni,
T‑69/04
,
EU:T:2008:415
, punt
u l-ġurisprudenza ċċitata).
Għaldaqstant, kif enfasizzat il-Kummissjoni, il-qorti tal-Unjoni hija, għalhekk, awtorizzata tmur lil hinn mis-sempliċi stħarriġ tal-legalità tas-sanzjoni, u hij awtorizzata tissostitwixxi l-evalwazzjoni tagħha ma’ dik tal-Kummissjoni u, konsegwentement, li tneħħi, tnaqqas jew iżżid il-multa jew penali imposta (ara s-sentenza tat‑8 ta’ Ottubru 2008, Schunk u Schunk Kohlenstoff‑Technik vs Il‑Kummissjoni,
T‑69/04
,
EU:T:2008:415
, punt
u l-ġurisprudenza ċċitata).
F’dawn iċ-ċirkustanzi, minkejja li l-eżerċizzju tal-ġurisdizzjoni sħiħa huwa ta’ sikwit mitlub mir-rikorrenti sabiex jinkiseb tnaqqis tal-ammont tal-multa, xejn ma jipprekludi li l-Kummissjoni tista’ wkoll tissottometti lill-qorti tal-Unjoni l-kwistjoni tal-ammont tal-multa u tressaq talba għaż-żieda tal-imsemmi ammont (sentenza tat‑8 ta’ Ottubru 2008, Schunk u Schunk Kohlenstoff‑Technik vs Il‑Kummissjoni,
T‑69/04
,
EU:T:2008:415
, punt
).
Għalhekk, hija l-Qorti Ġenerali, fil-kuntest tal-ġurisdizzjoni sħiħa tagħha, li għandha tevalwa, fid-data li fiha tadotta d-deċiżjoni tagħha, jekk ġietx imposta multa fuq ir-rikorrenti li l-ammont tagħha jirrifletti korrettament il-gravità tal-ksur inkwistjoni (ara s-sentenza tas‑27 ta’ Settembru 2012, Shell Petroleum et vs Il‑Kummissjoni,
T‑343/06
,
EU:T:2012:478
, punt
u l-ġurisprudenza ċċitata).
Fl-aħħar nett, kif tfakkar il-Kummissjoni fir-risposta tagħha, l-ammont tal-multa ma jistax jiġi sostnut meta jirriżulta mit-teħid inkunsiderazzjoni ta’ punt ta’ fatt materjalment ineżatt (ara s-sentenza tas‑7 ta’ Ġunju 2011, Arkema France et vs Il‑Kummissjoni,
T‑217/06
,
EU:T:2011:251
, punt
u l-ġurisprudenza ċċitata).
F’dan il-każ, ir-rikorrenti pprovdiet lill-Kummissjoni l-istimi tagħha b’mod partikolari permezz ta’ ittra elettronika tat‑28 ta’ Settembru 2015. Min-naħa tagħha, Dell ipprovdiet l-istima tagħha permezz ta’ ittra elettronika tal‑21 ta’ Ottubru 2015, jiġifieri l-jum li fih il-Kummissjoni adottat id-deċiżjoni kkontestata.
F’dan ir-rigward, hemm lok li jitfakkar li, skont ir-regoli ġenerali fil-qasam tal-prova, il-kredibbiltà u, għaldaqstant, il-valur probatorju ta’ dokument jiddependi mill-oriġini tiegħu, miċ-ċirkustanzi tat-tfassil tiegħu, mid-destinatarju tiegħu u mill-kontenut tiegħu (sentenza tat‑12 ta’ Diċembru 2014, Eni vs Il‑Kummissjoni,
T‑558/08
,
EU:T:2014:1080
, punt
u l-ġurisprudenza ċċitata).
Qabel kollox għandu jiġi kkonstatat li l-istima prodotta mir-rikorrenti kif ukoll dik prodotta minn Dell ġew ipprovduti permezz ta’ sempliċi ittri elettroniċi, bi tweġiba għall-ittri elettroniċi tal-Kummissjoni, li ma kien fihom la l-firma u lanqas l-isem tal-persuni responsabbli mill-istimi.
Sussegwentement, għandu jiġi rrilevat li għalkemm, insostenn tal-konklużjoni li inqas minn 1 % tad-DDO kien ġie integrat f’servers minn Dell, l-ittra elettronika ta’ din il-kumpannija kienet tippreċiża li din il-perċentwali kienet ta’ 0.4 % fuq il-bażi tad-dħul, 0.5 % fuq il-bażi tal-ispejjeż u 0.7 % fuq il-bażi tal-kwantità, din ma kienet tagħti ebda spjegazzjoni fir-rigward tal-metodu ta’ kalkolu li ppermettielha tasal għal din il-perċentwali.
Fir-rigward tal-ittra elettronika tar-rikorrenti, din kienet tindika biss li, mill-inqas 10 % tad-DDO tagħha kien ġie integrat f’servers minn Dell, iżda lanqas ma tagħti spjegazzjonijiet dwar il-metodu użat.
Konsegwentement, filwaqt li l-istima pprovduta minn Dell tista’ tidher iktar issostanzjata, hija ma hijiex, madankollu, suffiċjentement affidabbli sabiex jiġi stabbilit b’ċertezza li l-istima inizjalment prodotta mir-rikorrenti kienet tikkostitwixxi fatt materjalment ineżatt fis-sens tas-sentenza tas‑7 ta’ Ġunju 2011, Arkema France et vs Il‑Kummissjoni (
T‑217/06
,
EU:T:2011:251
, punt
). Għalhekk il-benefiċċju tad-dubju għandu jopera favur ir-rikorrenti.
Għaldaqstant, hemm lok li tiġi miċħuda t-talba tal-Kummissjoni intiża għaż-żieda tal-ammont tal-multa.
[
omissis
]

Għal dawn il-motivi,
IL-QORTI ĠENERALI (Il-Ħames Awla),
taqta’ u tiddeċiedi:

1)
Ir-rikors huwa miċħud.

2)
It-talba tal-Kummissjoni Ewropea intiża għaż-żieda tal-ammont tal-multa ta’ Quanta Storage, Inc. hija miċħuda.

3)
Quanta Storage għandha tbati l-ispejjeż rispettivi tagħha kif ukoll tmenin fil-mija ta’ dawk tal-Kummissjoni.

Gratsias
Labucka
Ulloa Rubio
Mogħtija f’qorti bil-miftuħ fil-Lussemburgu, fit-12 ta’ Lulju 2019.
Firem
(
*1
)	Lingwa tal-kawża: l-Ingliż.
(
)	Qed jiġu riprodotti biss il-punti ta’ din is-sentenza li l-Qorti Ġenerali tqis li l-pubblikazzjoni tagħhom hija utli.